A többi gólt az Európa Liga-csoportkörre tartogatja a Fradi | Rangadó
2019. 08. 30. 07:45
Szerhij Rebrov vezetőedző teljesen más tempóra készül a folytatásban.
Hosszú idő, 15 esztendő telt el a Ferencvárosi TC legutóbbi európai kupa-csoportkörös szereplése óta, csütörtök este azonban a klub ismét főtáblára jutott, ezúttal az Európa Ligában. A Suduva 4-2-es legyőzésével a magyar bajnok ott lesz a második számú európai sorozat legjobbjai között.
A győztes meccs után Varga Roland és Lovrencsics Gergő is értékelt, valamint Kubatov Gábor klubelnök is megosztotta első gondolatait. Természetesen a sorból a vezetőedző, Szerhij Rebrov sem maradhatott ki – a klubhonlap idézte a szakvezető értékelését.
Ha valaki csak az eredményt látja, talán nem gondolná, hogy nehéz mérkőzés volt, ám ha látta a meccset is, biztosan egészen más véleménnyel van. A Suduva abszolút megérdemelten jutott el idáig, erős csapat volt. A többi gólt a csoportkörre tartogattuk. Abban sokat fejlődtünk, hogy egy igazi csapat vagyunk. Ebben a csapatban senki nem kezelte magát sztárként, ezért is nagyon jó a játékosaimmal dolgozni. Nem tudom, hogy milyen volt a Ferencváros régebben, ám az biztos, hogy ebben a komponensben nagyon sokat fejlődtünk. Ezúttal sem szeretnék külön kiemelni senkit, hiszen csapatként értük el ezt a sikert. A csoportkörben teljesen más tempóra készülünk
– értékelt a Fradi szakvezetője.
Az EL-csoportkör sorsolását pénteken 13 órakor tartja az UEFA – a Fradi a legalacsonyabban rangsorolt csapatként a negyedik kalapból várja a következő hat meccs párosítását.
Ferencvárosi TC–Suduva (litván) 4-2 (2-1)
Címkék: sportfociLabdarúgásELEurópa Ligaszerhij rebrovsuduvaFTCFradiFerencvárosi TC